16
Hagar se Ishmael nunga den
1 Abram ko nuwus Sarai kuriang bo me ilu tuikaso. Bare ko ura dungan imet bo, Egypt ko, mu arungak bagakaso, ko nup Hagar. 2 Se Sarai Abram maonam, “Yawe ani atagu kaolam se ani kuriang bo me iluwem. Ni namar aninga ura dungan imet wore ilak anir se nu kuriang bo iluwok agi mu aninga.”
Se Abram Sarai kuring iluwam. 3 Se Sarai ko ura dungan imet Hagar mu Abram ko nuwus bo iwita balu tuam. Nuna yia 10 ko Canaan baga munan imi nungumik te aratam. 4 Se Abram Hagar ilak bagaram se tuagu aratam.
Se tom Hagar numi ikiam nu tuagu ago, mu nu Sarai mel yam ko bitakaso. 5 Se Sarai Abram maonam, “Ni ikup ani giwasam imi ko kotam! Aninga ura dungan imet ni kiting te beterem, se nu aitak tuagu ago, se ani mel yam ko aga beteso. Yawe kota ni analak nanga tuterukko!”
6 Se Abram den koma balam, “Ikiko! Hagar mu nika ura dungan imet. Mu ni nu bitarsam. Nika gemang te ni nu kumik te aguwaya bitarko mu uwutata bitarko.” Se Sarai Hagar bita maguwukaso ale yaman ikup ninguru tuikaso. Se nu nunga beteram ale namakaso.
7 Hagar nama laga sor merang te yu bo bulowolok basuwara mu duap te daigam; yu mu lage Shur namara mu norogen ko aniso. Se Yawe ko engel arigam ale kote tairam, 8 ale isuam, “Hagar, Sarai ko ura dungan imet, ni aparete wore tairem, ale apalak namarko?”
Se Hagar mam, “Aninga imet biya Sarai ko nguangerem ale naguwasam.”
9 Se Yawe ko engel maonam, “Ni piler kote namar ale nu la iki karo tuiko.” 10 Akingtala maonam, “Ani nika tagu te kuriang gue nungek se gue paguk ninguru sor magaruk, se kariimet bo kaurokko me terong.”
11 Yawe ko engel akingtala maonam,
“Ni aitak tagu karogo, se ni kuriang kari ilup,
ale ko nup mu Ishmael meko,
mu awuk, Yawe nika gemang niara mu arigam.*
12 Bare nika kuriang mu kumik lila mena, donkey diwang iwita bagarukko;
nu kariimet ngual ngual nongorak kaerukko,
se kariimet mu betela nu ilak dun kopa ilumonko.
Nu ko gue suan arungu ningo me bagarukko,” mam.
13 Se Hagar Yawe ko iwita balam, “Aitak ani Kakirip motam te pempem lagasam mu amotam te arigem. Buta se ani nup betesam, El Roi, mu awuk, nu Kaem, ani nu motam te lagasam.” 14 Buta se Hebrew den te yu mutim umutang mu nup balsan Beer Lahai Roi. Se yu mutim mu aitak wonong Kadesh se Bered nunga kusumuri am aniso.
15 Se Hagar Abram ko kuriang kari iluwam se nup beteram Ishmael mam. 16 Abram ko yia tom 86 bagaram se kuriang mu bilangaram.
* 16:11 Nup Ishmael ko nunguning mu “Kaem ikiso”. Ishmael: Genesis 16; 17:18-21; 21:6-21; 25:12‑18; Galatians 4:21-31.