9
Nikim Biya ko King Biya taiwoso
1 Bare aninga kariimet awiriya ikup umu ningi maga kuena lagaman mu nususuru dirmaukko. Tom bo te mu Zebulun se Naphtali ko kariimet mu dolara memek ningi lagaman. Bare maingte mu nunga ali Galilee lilim la, gagi norogen kaora se yu Jordan koma sang ko, kariimet iwareng te bagasan, mu nup biya tuokko.
2 Kariimet tiromorom ningi lagaman mu nikim biya bo arigiman;
awiriya maga namara ko tiromorom ningi bagaman mu nikim biya nongote kaparam.*
3 Ni nunga sor umu ulaluwurem ale amilmil biya nungarem;
se nuna ni kema te, inang bolala awura ko amilmil bita kam amilmilasan,
agi kager kari kager ningi melmasak ningo ningo gia ale pagaru nunumi tua ko amilmil bita kam amilmilasan.
4 Mu awuk, ni ka kariimet alo mel ikup ngasaru ago nubiwinang nodogotak te aniram mu kututuwu warem,
ale bu te nunga moa maguwukasan mu bu mu kulukumu warem se gopa palagaman,
ni girakala Midian nuguting te nunga girigir alo nunga sangaru taem iwitatala nunga beterem.
5 Kager kari suen la nunga nusuwik gomang,
te kager memek ningi ali ira lagaman mu ta se,
nunga guang mel gue ago lilimaram mu, tama ningi kani malila namarukko.
6 Mu awuk, ana nago ko kuriang bo bilangaram,
anananga ningo ko, kuriang kari bo nangaram;
gira kari supuling ko ura biya mu nu biwinang te la anirokko.
Se nup iwita iwita mu te arumonko:
Kiti guruga Yawara ko Kotam, mamonko;
Kaem Sokel Garagar, mamonko;
Tom pempem baga lagara ko Nuet, mamonko;
Maro Lila ko Namar Kotam, mamonko.
7 Noko gira kari supuling ko nup biya mu se ko maro lila mu kumik menara mena.
Nu David ko daiga kuwim te daigok, ale tom umu te se engam pempem la mu,
nu munan ningo diram mu te la noko kingdom lilim te bitaru se lagarukko.
Yawe, Sokel Garagar, mu ko gomang motam biya uwutata aniso, se mu uwutata aratukko.
Yawe ko gomang memek Israel nungumik te kaposo
8 Kari Biya den bo aora Jacob ko balam,
den umu ko nunguning mu Jacob ko digo Israel kumik kuali kaparukko.
9 Se kariimet suen la ko ikiman; Ephraim† ko wonong biya Samaria ko kariimet agotala ko ikia la.
Kariimet borta nongomang motam aora biya se nunumi patawu se balsan,
10 “Nunguningta, nanga kawam digo brick mel se tam fig te kaloman mu nuna pakakumu kulukumuman se kapa saparam,
bare mu mel gotek, ana kawam digo iru, manga aora aora batutumuman se tam sida mu te gek am kalonakko,” masan.
11 Bare mena. Yawe kager kari memek nunga gi gurugam se taiman nunga maguwuman.
12 Koma worem bausa mu te Aram kager tairam,
se koma worem kapara mu te mu Philistia kager tairam, ale na ko kuakoyam Israel lakumam.
Memek uwuta mu nungumik te aratam ta wore, noko gomang motam me ta kua kaposo,
kuting daong ko am kualala aniso.
13 Mu awuk, kariimet memek umu arigiman ta wore, bo ta giris palagam ale Yawe Sokel Garagar mu me kua bowa naguram.
14 Bore te se, day suanta ningi, Yawe kariimet umu nunga supuling alo mel bo supuling iwita batagukko;
ale nunga prophet kawel alo mu mel umu ko mom iwita batagukko.
Day suanta nung te la Yawe Israel mu daro laun misinang nunga batutumu kam nunga batutumu warukko.
15 Dom bibiya se nunup bibiya alo mu mel supuling iwita,
se prophet alo den kawel nunga kasuruwasan mu mel mom iwita.
16 Kariimet umu nunga supuling alo umu, kariimet biya nunga gi paguwuman, se nuna ngualaman sipiman.
17 Bore te se, Kari Biya nunga kari kulak nunga me amilmilaso,
ale uwuta tala, nu nunga imet gerewa se nunga kuriang alo nunam nonet mena mu gomang me nungarso,
mu awuk, nuna suen la Kaem kagin me ikisan,
nuna memek betera ko kariimet se nuguring den memek karogo.
Duap owore te, noko gomang motam me ta kua kaposo,
kuting daong ko am kualala aniso.
18 Nunguningta, nunga munan memek umu tama iwita barasoso,
ale tam bisek iru kaniso nama giarum biya karogo la kani malilawoso, ale ko bur patatangoso tarigiso wore iwita.
19 Yawe Sokel Garagar ko gomang memek te ali kaniruk se kariimet mu tama kower iwita kanimonko.
Kariimet nongota nunumi ko me ikimonko:
20 awiriya koma sengam ko mu te mel moa nauk, wore yam karak kuawurukko,
awiriya koma ngas ko mu te mu betela moa nauk, wore am na ko kuawurukko.
Ale nongota nongota nunga kuriang moa namonko:
21 Manasseh ko kariimet mu Ephraim ko kariimet nunga moa namonko,
se Ephraim ko mu Manasseh ko mu nunga moa namonko;
ale bolala la aking Judah ilak barimamonko.
Uwutata aratuk ta wore, noko gomang motam me ta kua kaposo,
kuting daong ko am kualala aniso.
* 9:2 Matthew4:13-16 arikko. † 9:9 Ephraim mu Israel sor ko nup bo, se Samaria mu sor mu ko wonong biya.