3
Jerusalem se Judah kurakor kuring naguman
1 Arigalko, Yawe Sokel Garagar, nu Kari Biya,
nu Jerusalem se Judah alo sangam saonga suen la te towasan mu batutumu saparukko:
na inang se yu ko lage suen la,
2 kari nuar se kager kari bibiya,
se ikup guyak dingumura nunga ko kari se prophet alo,
se sinar kari se kari supuling alo;
3 se kager kari nunga supuling bibiya se dom kari alo, se kiwol kari kiwol ago gek am,
se dawur sima kari alo agotala.
4 Nu kuriang kulak iru mu kari supuling ko nunga awu se, kuriang mimili mu sor bitarmonko nunga atumukirokko.
5 Se ko nunguning mu kariimet nongota nongota nunumi bita maguwumonko.
Kari bo, bo ilak numi baluk,
nam giam suan bo, bo ilak numi balukko.
Se kulak arika mu garuk mu nongorak barimamonko,
se kariimet yam mu kariimet nunup ago mu nongorak dun kopa ilumonko.
6 Se tom umu te mu, kari bo ko laun uria bo iluwok ale manuk,
“Kari, ni anananga ningi ni kari terong bo, guang yawara ago!
Bore te se magara kuenera biya ewere ningi ni anananga kari supuling ko bagerko!” maukko.
7 Bare ko launuria umu sokel ago baluk,
“Mena! Mu suwuta mena. Ani aga kawam te angimik na inang se guang ningo bo me aniso. Bore te se kariimet nunga kari supuling ko me aga baongalko.”
8 Bo te ko, Jerusalem kurakor kuring nagusowo, se Judah mu dagulam bo!
Ko duap mu, nuna nunga munak te se nunga munan te, Yawe, nikim ningo ko duap, mu mel yam ko beteman.
9 Nunga ariga te la, nunga memek mu ari ko ikiko.
Sodom wonong ko memek duap duap wetang la bitakaso iwita, nuna nunga memek mu me kaluwusan.
Me ta namamonko! Nongota nunga memek koma tagi nungumik te betesan.
10 Kariimet ningo diram mu nunga maonalko mu nuna ningo la baga se,
amilmil te nunga munan ningo umu ko ningo nuam arigimonko.
11 Bare memek bitawara alo mu, me namamonko! Memek biya nunga iramurokko!
Mu awuk, munan memek aguwaya bita lagaman mu ko koma memek tamonko.
12 O aga kariimet alo, ninga gira kari alo mu kuriang barare ninga bitaru kam ninga ira nengerak kapasan;
ale imet sor wonong lilim gi turutuwu kam ninga bitaruwasan.
Ninga kari supuling alo mu am kari ngualara la,
lage memek te nengerak namawasan.
13 Yawe ko tuetera kuwim umu ningi barasu sanamaram,
nu kariimet nunga tueterukko.
14 Nu ko kariimet nunga kari supuling se kari gira alo den te nunga bita se iwita balso:
“Aninga kariimet mu aninga waen ningam iwita, bare nina nunga maguwuman!
Nina nungumik mel mena alo mu nunga melmasak tere gi ninga kawam tuguman.
15 Nenenga anape ko aninga kariimet kupkup ningi nusupuling ereman,
se nungumik mel mena alo mu kupkup nogore nuguring magawoso?”
Yawe Sokel Garagar, nu Kari Biya, mu uwuta baluwoso.
Jerusalem imet nunga sinar den
16 Yawe iwita balso,
“Zion ko imet alo nunumi patawura nuam!
Nuna titikiriyam aolak ilusan,
ale te nungarkamonko kulolo nusuwik durum te mu sisuwusan se nirung kaposo;
nuna nusuwik kore te aolak ilusan, ale nomotam due te loagasan.
17 Bore te se, Kari Biya baluk se Zion imet alo umu nusupuling papak kilikilik mauk ale lotarukko;
se Yawe baluk se nungumik te melmasak kapa saparuk se nunguning la bagamonko.”
18 Tom umu te mu, Kari Biya bala mel duap duap, te nunumi bala tuiwasan, mu kututuwu waru saparukko.
Nusupuling nokokosa ko bala duap duap,
19 nodogawa nuguting kopa ko murong, se nusupuling nongoma motam te ira kaola ko guang.
20 Nusupuling nuguting kopa ko bala, nululan te kaola ko mayang ningo,
se uss uss paka pakang ko yu gureng siring ago.
21 Nuguting peperek ko ring, se nungamuru ko ring.
22 Se guang ningo ningo, se guang awote ko nagura,
se guang biya lilim la nunumi te ira kaluwu sapara, se manga ko kunup mel.
23 Se guang welak, se guang mel, ko manga motam kalel bibiya,
se nusupuling ko bala sar mel, se guang bilik nubiwinang te sapasan se kapa nusuwik kopa te kekeso.
Bala mel duap duap imi suen la Yawe gi waru saparukko.
24 Yu gureng siring ningo ikimonko i mamonko,
bare mu mena, siring memek mu la sor taukkowo;
nululan te kaola ko mayang ningo mu mena ko,
bare mayang yam kasik mu la kowo;
nomone pituwura nunga mu mena ko, bare nusupuling turuwura sokelel la kowo;
guang yamel ningo mu mena ko, bare karur ago batuwutuk am mu la kowo;
se loagara balayam ningo mu mena ko, bare kawilis memek ago la kowo.
25 O Jerusalem, nika kari sokel ago alo mu baenat kore te kuemonkowo,
se ka kager kari tamatama alo mu kager ningi paranga sapamonkowo.
26 Nika wonong ko kar kuring mu suen la ma niara nirung ago terong ma saparukkowo;
se ni imet bo ari pateman se maga kuena ali awote nukum nuam te dagiwa kam bagerkowo.