2
Yawe ko Duruk awote nup biya kaparukko
1 Imi mu Judah se Jerusalem nunga anapeya kausa Amoz namar Isaiah arigam wore.
2 Tom bo tai lagoso mu kaparuk se, Yawe ko temple ko duruk mu, duruk saki nunga ningi duruk gira iwita nama sanamarukko;
nu duruk saki nunga kiaruk ale kalel biya sanamaruk, se sor suen la tai kote ilu biguwumonko.
3 Kariimet suen biya taimon ale balmon,
“Tairal se ana Yawe ko duruk te nama tariginakko,
Jacob ko Kaem ko kawam te namanakko.
Se nu ko munan nanga kausok,
se ana noko munan karo tunakko.”
Yawe ko kausa munan mu Zion aratuk ale namaruk,
se noko den mu Jerusalem aratuk ale namarukko.
4 Nu sor suen la nunga tueteruk,
ale kariimet suen la ikup ago mu nunga ikup balu nungokko.
Ale baluk se nunga baenat kore batagarmon ale guruguwomon se inum ko aratu muruwurok,
se nunga gatu mu dun patungurmon se mel te batoga ko yaku ko aratu muruwurokko.
Se nuna sor saki nongorak kager ko baenat me ilumon, agi udagi kager bo ko me nunumi nungurmon burangamonko.
5 Tairalko, O nina Jacob ko kariimet,
nina tairal se ana Yawe ko nikim te baganakko!
Yawe ko tom balu beteram mu nguangara ago
6 O Yawe, ni Jacob ko kawam digo, nika kariimet, mu lilim la biring gurugu nungarem.
Mu awuk, nuna sor koma worem bausa te mu se,
koma worem kapara te Philistia arika nunga mang sima ko munan ago terong maman*;
ale sor iwareng ko kariimet nongorak nunumi nuguting iluman.
7 Nika kariimet nunga ali sor mu silver se gold ago terong mam;
nunga mel ningo ningo mu ninguru duruk tarigiram aniso.
Nunga ali sor mu horse ago lilim aram;
se nunga karis mel mu ningi awote.†
8 Se nunga ali sor mu kaem kawel ago terong mam;
kaem kawel alo mu nuguting te kiwola gilingisan ale nunup perr tusan.
9 Bore te se, memek tamonko! Ni nunga ita kututuwu nongorak kapar, ale nosokel menawurko.
O Yawe, ni nunga memek me siwu nungaruko!
10 Nina Yawe ko bu memek nguangara ago mu ko naguralko!
Manga gogong du biya mu ningi namaralko,
mutim ningi ninimi kaluwuralko, ale noko nikim sokel biya mu ko yumuralko!
11 Kualala kasik namawara alo mu, nu nongorak kaparukko,
awiriya nunumi patawuwasan mu mel yam ko nunga bitirukko.
Ale tom umu te Yawe kota nup biya kuali biya bagarukko.
12 Mu awuk, Yawe Sokel Garagar mu nunumi patawura nusupuling lagara alo mu se,
kualala kasik namara alo, mu nongorak kapa aliti nunga bitirukko, ko tom bo balu beteram se aniso:
13 nuna Lebanon ko tam sida kalel bibiya se Bashan ko tam oak bibiya iwita, bare kapa sapamonko.
14 Se duruk kalel bibiya suen la se, motongar kuting kalel kalel mu suen la,
15 se wonong nunga lauta kar kalel bibiya se, pitang kari nunga pitang kawam kalel bibiya,
mu ko tom balu beteram mu te nunga parusuwurok se kapa sapamonko.
16 Nu dal bibiya ningo ningo, te kualala kasik namawasan mu, am menawu saparukko.
17 Se kariimet nunga kalel biya tarigira ko munan mu ita kututuwu saparukko,
nunga nunumi patawura ko munan mu kapa saparukko.
Se tom umu te, Yawe kota nup biya kuali biya bagarukko,
18 se kaem kawel alo mu mena a yumu namamonko.
19 Ikialko, kam Yawe nikim sokel garagar mu ali lilim sisiwurokko barasu sanamaruk mu,
noko bu memek nguangara ago mu ko, kariimet manga gogong du biya ningi nagu namamon ale mutim ningi nunumi kaluwumonko.
20 Day tom umu kaparuk se kariimet nunga kaem kawel silver se gold te nungurman ale perr nungaruwasan umu,
dagor se borowore latut mel nongoma te warmon,
21 ale nagu nama manga gogong ningi agi duruk kulupik ningi yumumonko,
mu awuk, Yawe barasu sanamaruk ale ko nikim sokel garagar nguangara ago mu te ali lilim sisiwurokko.
22 Bore te se, nina ali kariimet bo te me ira sanami se lagaralko,
mu awuk, nuna ali kariimet, ana iwita tala.
Se awuk ta ninga sangarmonko?
* 2:6 Mang sima ko munan: Leviticus 19:26; Deuteronomy 18:10. † 2:7 Deuteronomy 17:16-17 ariko.