87
Zion nup biya tua ko wur
(Korah ko kuriang alo nunga wur bo)
1 Yawe ko wonong duruk laili Zion awote kaolam;
2 nu Jacob ko wonong sor suen la ningi, Zion mu nu ninguru ko kueso.
3 O Kaem ko wonong, bala ningo ningo ni ko ko balsan.
4 Kaem iwita balam,
“Wonong sor aninga ikisan mu ningi,
ani Egypt se Babylonia nunga nunup balik ale,
Philistia, Tyre, se Cush* mu nunga nunup
karogo balik, ale iwita balikko,
‘Sor imi Zion wonong ko kariimet tala,’ maikko.”
5 Nunguningta, Zion ko iwita balmonko,
“Kariimet imi, se kariimet umu, mu Zion ko kariimet tala,” ma balmonko.
“Se Kaem Sokel Garagar mu eng am Zion sokel tuokko,” ma balmonko.
6 Yawe kariimet nunup giok ale nunup duap te mu iwita batagukko,
“Kariimet imi Zion wonong ko kariimet.”
7 Se nuna wur ilumon ale iru seseka se balmon,
“Ana nanga mel ningo ningo suen la mu Zion ningi bulowolok maso ale taiso,” mamonko.
* 87:4 Egypt ko nup bo mu Rahab (NIV arikko). Se Cush mu sor Yu Nile ko supuling ko aniso.